b"\n_START_ARTICLE_\nWilt Chamberlain\n_START_PARAGRAPH_\nWilt Chamberlain (21. august 1936 \xe2\x80\x93 12. oktoober 1999) oli NBA korvpallur._NEWLINE_Tegevm\xc3\xa4ngijana oli Wilt Chamberlain 216 cm pikk ja kaalus 125 kilogrammi.\n_START_SECTION_\nKeskkool\n_START_PARAGRAPH_\nWilt Chamberlain k\xc3\xa4is 1951\xe2\x80\x931955 Overbrooki keskkoolis. Oma esimeses 16 m\xc3\xa4ngus viskas ta 800 punkti (keskmiselt 50 punkti m\xc3\xa4ngus). Roxborough' keskkooli vastu viskas ta 90 punkti, sealhulgas 10 minutiga 60 punkti. 1954 ja 1955 tuli ta linna meistriks. Seal valiti ta 1955 USA s\xc3\xbcmboolsesse koondisse. 4 aasta jooksul viskas ta kokku 2252 punkti.\n_START_SECTION_\n\xc3\x9clikool\n_START_PARAGRAPH_\nWilt Chamberlain k\xc3\xa4is Kansase \xc3\x9clikoolis 1955\xe2\x80\x931958. Kansases m\xc3\xa4ngis ta kaks hooaega: 1956\xe2\x80\x931958. 48 m\xc3\xa4ngus viskas ta 1433 punkti (keskmiselt 29,9) ja v\xc3\xb5ttis 877 lauda (keskmiselt 18,3). Tema rekorditeks j\xc3\xa4id 52 punkti Northwesterni \xc3\x9clikooli vastu ja 36 lauapalli Iowa \xc3\x9clikooli vastu._NEWLINE_M\xc3\xb5lemal hooajal valiti ta s\xc3\xbcmboolsesse USA \xc3\xbcli\xc3\xb5pilaskorvpallurite koondisse, lisaks 1957 k\xc3\xb5ige v\xc3\xa4\xc3\xa4rtuslikumaks m\xc3\xa4ngijaks.\n_START_SECTION_\nNBA tipphetked\n_START_PARAGRAPH_\nWilt Chamberlain tuli NBA meistriks 1967 ja 1972. Ta viskas 1045 m\xc3\xa4ngus 31 419 punkti (30,1 m\xc3\xa4ngus) ja v\xc3\xb5ttis 23 924 lauapalli (22,9 m\xc3\xa4ngus); nii keskmiselt kui absoluutselt on need NBA rekordid. Juba uustulnukana viskas ta \xc3\xbches m\xc3\xa4ngus 53 punkti. 118 korda viskas ta v\xc3\xa4hemalt 50 punkti, aga 2. m\xc3\xa4rtsil 1962 viskas ta New York Knicksi vastu 100 punkti. Seegi on NBA rekord mis p\xc3\xbcsib endiselt. Ta oli NBA resultatiivseim m\xc3\xa4ngija 1960\xe2\x80\x931966. 1962. aastal viskas ta keskmiselt 50,4 punkti m\xc3\xa4ngus. Juba uustulnukana viskas ta keskmiselt 37,6 punkti ja v\xc3\xb5ttis 27,0 lauapalli m\xc3\xa4ngus. Need on NBA uustulnukate rekordid. 11 korda oli ta NBA parim lauapallide hankija (1960\xe2\x80\x931963, 1966\xe2\x80\x931969 ja 1971\xe2\x80\x931973). 1968. aastal viskas ta keskmiselt 24,3 punkti, hankis 23,8 lauapalli ja andis 8,3 resultatiivset s\xc3\xb6\xc3\xb6tu. Karj\xc3\xa4\xc3\xa4ri jooksul tegi ta 78 triple-double'it, mis on NBA paremuselt 3. tulemus._NEWLINE_Wilt Chamberlain valiti 1960 NBA aasta uustulnukaks, 1960 ja 1966\xe2\x80\x931968 NBA k\xc3\xb5ige v\xc3\xa4\xc3\xa4rtuslikumaks m\xc3\xa4ngijaks, 1972 NBA finaalide k\xc3\xb5ige v\xc3\xa4\xc3\xa4rtuslikumaks m\xc3\xa4ngijaks, 1960\xe2\x80\x931968, v\xc3\xa4lja arvatud 1963, NBA s\xc3\xbcmboolsesse koondisse, 1972 ja 1973 NBA kaitsetiimi. 13 korda osales ta NBA t\xc3\xa4htede m\xc3\xa4ngus (k\xc3\xb5igil hooaegadel peale 1970). 1960 valiti ta t\xc3\xa4htede m\xc3\xa4ngu v\xc3\xa4\xc3\xa4rtuslikemaks m\xc3\xa4ngijaks p\xc3\xa4rast visatud 23 punkti ja k\xc3\xa4ttesaadud 25 lauapalli. Tema k\xc3\xa4es on t\xc3\xa4htede m\xc3\xa4ngu lauapallide rekord (197) ja \xc3\xbche t\xc3\xa4htede m\xc3\xa4ngu punktide rekord (42 1962. aastast). Ta on v\xc3\xb5tnud k\xc3\xb5ige rohkem lauapalle NBA finaalis (41 Boston Celticsi vastu)."